Alexander seëvier in Sun CityDie Johannesburgse golfster, Casandra Alexander. (Foto: Facebook) Die Johannesburgse gholfster Casandra Alexander het Vrydag die oorwinning behaal in die Supersport Vrouetoernooi, wat deur Sun International aangebied word. Die toernooi vorm deel van die Sonskynreeks vir vroue. Dit was Donderdagmiddag reeds duidelik dat dit moeilik gaan wees om haar in te haal nadat sy ŉ puik telling van 67 houe – vyf houe minder as die baansyfer – op die magiese Gary Player-baan aangeteken het. Sy het Vrydag die goeie spel voortgesit en met ses houe voor haar teenstanders geëindig. Sy het Vrydag vroeg reeds afgeskop met ŉ voëltjie op die eerste gat en die res van die spel min foute begaan om uiteindelik ŉ telling van 61 houe aan te teken. Noorweë se Dorthea Forbigd was tweede, met 67 houe en Lily May Humphreys van Engeland derde, met 72 houe. SA’ners byt vas in Kalifornië Dean Burmester (Foto: Ben Stansall/ AFP) Garrick Higgo en Dean Burmester van Suid-Afrika het albei seker gemaak dat hulle in die wedloop bly van die geldryke AT&T Pro Am-gholftoernooi toe hulle 68 houe in Vrydagaand (Suid-Afrikaanse tyd) se tweede ronde aangeteken het. Die toernooi vorm deel van die Amerikaanse PGA-reeks en word in Kalifornië beslis. Die toernooi se prysgeld beloop 9 miljoen Amerikaanse dollar (bykans R157 miljoen) met sowat R28,2 miljoen wat op die wenner wag. Die Amerikaner Kurt Kitayama is op 134 houe (-9) een hou voor sy landgenote Brandon Wu, Joseph Bramlett, Hank Lebioda en Keith Mitchell (almal 135, -8). Higgo, ná rondes van 69 en 68, is op 137 (-6) in die 11de posisie met Burmester (138, -5) ŉ hou verder terug in die gesamentlike 21ste posisie. MJ Daffue is op 141 (-2), met Erik van Rooyen (144) en Dylan Frittelli (151) wat buite die wedloop is. Road to Dubai-reeks In die Ras Al Khaimah-kampioenskap, wat deel is van die Road to Dubai-reeks en by die Al Hamra-buiteklub in die Verenigde Arabiese Emirate gespeel word, loop Adrian Meronk van Pole, die Deen Rasmus Hojgaard en David Law van Skotland saam voor op 133 houe. Hulle word gevolg deur Dale Whitnell (Engeland), Will Besseling van Nederland, Daniel Givens (Engeland) en Rio Hisatune van Japan, almal op 134. Suid-Afrika se George Coetzee (136), Zander Lombard (137), Oliver Bekker en Louis de Jager (albei 139), Thriston Lawrence en JC Ritchie (albei 141) is ook stewig geplaas, met Shaun Norris en Justin Walters (albei 142) wat straks nie aan die groot pryskoek gaan sny nie. PIF International-toernooi In die PIF International-toernooi wat in King Abdullah City in Saoedi-Arabië beslis word, is die Mexikaan Abraham Ancer (129) met een hou voor Cameron Young van Amerika met Sadom Kaewkanjana (Maleisië) en Marc Leishmann (Australië) saam op 131. Die meeste spelers in die LIV-reeks neem aan dié toernooi deel. Suid-Afrika se Louis Oosthuizen is op 132, met Ian Snyman (134), Jbé Kruger en Hennie du Plessis (albei 135), Branden Grace (137) en Charl Schwartzel (137) wat ook uitblink. Kaapstad-Ope Jaco van Zyl. (Foto: Michael Denker/ANA) In die Kaapstad-Ope (Royal Cape-buiteklub) loop Jaco van Zyl (135) met een hou voor Benjamin Follett-Smith (Zimbabwe), Dylan Mostert en Ashley Chesters (Engeland) wat almal op 136 houe is. Die toernooi is deel van die plaaslike Sonskynreeks. Hulle word gevolg deur Borja Virto (Spanje), Bradley Bawden (Engeland) en Manuel Elvira (Spanje), almal saam op 138, met Suid-Afrika se Martin Vorster, Velten Meyer (Duitsland), Daniel O’Loughlin (Engeland), Ivan Cantero Gutierrez (Spanje), Tom Murray (Engeland), JJ Senekal en die Amerikaner Derek Ackerman wat almal saam op 139 houe is. Kenia-Ope In die Kenia-Ope vir vroue wat by Vipingo Ridge beslis word en deel is van die Europese reeks vir vroue, loop die Indiese speler Aditi Ashok (137) met vyf houe voor ná die tweede ronde. Sy word gevolg deur Chanokhan Angurasaranee (Thailand) op 142 en Marta Sanz (Spanje) op 143.